Papersnake/gushiwen huggingface dataset:
沁园春·元始家风
侯善渊（元代）

元始家风，混物先天，体合太微。运九阳丹鼎，龙吟虎啸，云奔电闪，紫雾腾飞。戏弄骊珠，无间飘渺，光迸流霞照坎离。通玄妙，看余家手段，别有神威。自然掌掘天机。动斡运参罗斗柄随。喝龙泉宝剑，光冲碧落，群魔胆颤，百怪倾危。富国安民，清平快乐，无相真人出世期。书旧诏，赴蓬莱阆苑，物外仙归。
圭蒙恩复入翰林竹君兄叠前韵儿贺辄叠奉答
朱圭（清代）

方材宜轸圜宜毂，散樗亦受膏霖沐。车行平地稳栖鸡，巢近高霖收野鹜。

十年悔不熟读书，一枕何当净揩目。君如退之苦诘盘，我学方平甘鞭扑。

布帆无恙到三山，肉芝可采轻九牧。羡君高曦开石渠，坐令玉堂生暖昱。

子云口吃颂鸱夷，不能为舌联为腹。偶作刘誓妻孥瞋，深辨颉书神鬼哭。

东坡有弟何敢望，太丘必世应知恧。漫夸屋上星蔚然，且听窗前雨渗漉。
水调歌头·明月照多景
韩元吉（宋代）

明月照多景，一话九经年。故人何在，依约蜀道倚青天。豪气如今谁在。剩对岷峨山水。落纸起云烟。应有阳台女，来寿隐中仙。

相如赋，王褒颂，子云玄。兰台麟阁，早晚飞诏下甘泉。梦绕神州归路。却趁鸡鸣起舞。余事勒燕然。白首待君老，同泛五湖船。
所闻
戴复古（宋代）

北风如许急，亦使客心寒。
近得襄阳报，仍闻蜀道难。
三杯中夜酒，一枕几时安。
江上两都督，何人上将坛。
周云圃太守游宦粤东
柏春（清代）

山左清才骑省郎，期期口吃笑周昌。一官琴鹤艰行李，九曲鱼龙绕故乡。

傲骨有时增妩媚，薄醺亦足助清狂。还怜万里饥驱客，海上波涛撼五羊。
池州和同官咏梅花
张道洽（宋代）

不与百花竞，春风蓦地生。
故将天下白，独向雪中清。
我辈诗仍要，谁家笛自横。
岁寒堪共老，髯叟十年兄。
雨中短歌
陆游（宋代）

昨夕雨大如车轴，今旦雨细如牛毛。
人言愈细愈泽物，天公为此非徒劳。
泥深入市路欲绝，坏檐败壁风萧骚。
岂惟蛙黾矜得意，坐觉藜莠无由薅。
剥床供爨嗟婢子，持伞上学怜儿曹。
村场酒贵赊不得，且解布囊寻弊袍。
过玉涧道人草堂
李纲（宋代）

道人妙弹琴，能作醉翁操。人亡琴亦亡，颇为识者悼。

草堂玉涧边，芜没已秋草。穗帐鹤惊空，药杵香馀捣。

竹光净如洗，桂子寒不扫。松风肃泠泠，犹想琴声好。
酒边呈张景纯
黄庚（元代）

蓬莱阁上笑谈余，别后思君看画图。
萍水相逢俱老矣，家山自好盍归乎。
清风一榻庄周蝶，明月扁舟范蠡湖。
此是达人真乐事，客中何必叹穷途。
谢公永惠荔枝
韦骧（宋代）

筠笼远致色犹鲜，咀嚼琼英真味全。多谢仁人怜病渴，故将灵液爽心㾓。
和林子长韵二首
袁说友（宋代）

霜风弄衣结，脱木嘶千峰。
寒暑相主客，造物谁为功。
百年俯仰间，逸兴追林宗。
白发已种丝，飞寻筛长松。
宦游岂不佳，于我马牛风。
题国清寺
赵湘（宋代）

物外千年寺，人间四绝名。
两廊诸岳色，九里乱松声。
海气飘僧院，秋钟徹悬城。
夜来疏磬断，月影遍楼清。
春暮
汪本（明代）

转壑穿林驾小车，曈昽初日散平沙。
春光恰似秋容淡，处处春风吹落花。
偈颂二十二首
释妙伦（宋代）

烟迷岸树，水没汀莎。
渡头拨动钓舟，野鸭翩然飞过。
不可知
徐积（宋代）

歌谣才作彩衣童，策杖俄为白发翁。走遍红尘人莫问，先生意在不言中。
和裘父见赠二首
曾协（宋代）

乡关重见慰余年，踉蹡迎门喜欲颠。
先遣好诗陈曲折，更搜余论尽中边。
尚勤药石论臣佐，莫向杯觞近圣贤。
杜口不言穷达事，知君客疾不难痊。
食荔枝
邹浩（宋代）

曾向新州食荔枝，黄堂酒罢即言归。含香温玉还相遇，定是恩光照客衣。
丁卯夏四月奉怀荆璞翁公祖
张萱（明代）

长悬梁月忆攀辕，知己千秋独感恩。日对岘碑空堕泪，时过弘感更销魂。

衮衣章甫思无斁，子弟田畴咏不諠。为讯东山高枕处，追锋何日驾朱幡。
效赵学士体成口号十章献开府太师
司马光（宋代）

东郊车马走红尘，城外多於城里人。
谁信今朝还政后，过如前岁下车新。
猫捕燕
刘克庄（宋代）

文采如彪胆智非，画堂巧伺燕雏微。
梁空宾客来俱讶，巢破雌雄去不归。
莺闭深笼防鸷性，蝶飞高树远危机。
主人寘在花墩上，饱卧徐行自养威。
龙兴寺 其四
陈仁锡（明代）

登楼侧听吟哦近，疑载米家诗画过。寂寂武功剩铭碣，寥寥文事滞蹉跎。

青山萝擘衣幽客，深树云来隐硕薖。六一山头深醉处，好将文字耀山河。
婆饼焦
邵定翁（宋代）

婆饼焦，罪在妾，妾不能家家道缺。冬裘不完夏粮绝，愁得鬓成雪。

朝看婆鬓兮眼滴血，暮思婆鬓兮心刮铁。草枯东风吹不活，妾哀事姑无岁月。

行人误听贱妾言，谓鬓殊不然，婆鬓不复玄。偶焦一饼尚可煎，别煎好饼供婆餐。

饼焦自择饤下盘，留取来年补漏天。
次姜尧章赠诗卷中韵
陈造（宋代）

壮年志在行，皇皇困无君。
老矣此念灰，去住如闲云。
诗坛二三此，一见胜百闻。
徐郎吴下蒙，绚丽工语言。
滔天自滥觞，昔人求其源。
隐几有妙领，未觉市声喧。
岁朝杭寓独居书除夕思母之作五首 其四
许传霈（清代）

生憎世俗太粗疏，未得真情赋遂初。禄养岂能全志养，分居总不若同居。

情欢野老偏隆古，孝尽颛愚胜读书。同是思亲逢节候，天涯多少倚门闾。
湖南曲（一作古意）
崔国辅（唐代）

湖南送君去，湖北送君归。湖里鸳鸯鸟，双双他自飞。
贺新郎（四明送上官尉归吴）
赵以夫（宋代）

满酌蓬莱酒。最苦是、中年作恶，送人时候。一夜朔风吹石裂，惊得梅花也瘦，更衣袂、严霜寒透。卷起潮头无丈尺，甚扁舟、拍上三江口。明月冷，载归否。

分携欲折无垂柳。但层楼徙倚，两眉空皱。海阔天高无处问，万事不堪回首。况目断、孤鸿去后。玉样松鲈今正美，想子真、微笑还招手。且为我，饮三斗。
水光山色斋
丁鹤年（元代）

新构茅斋绝世纷，水光山色喜平分。四窗凉涌玻瓈月，一榻晴封紫翠云。

鸟度画屏迷远黛，鱼吹清镜动圆纹。往来半是渔樵侣，閒话兴亡坐夕曛。
五君咏五首。赵耿公彦昭
张说（唐代）

耿公山岳秀，才杰心亦妙。鸷鸟峻标立，哀玉扣清调。

协赞休明峻，恩华日月照。何意瑶台云，风吹落江徼。

湘流下浔阳，洒泪一投吊。
咏古十六首 其十三
华镇（宋代）

秋阳铄金石，康庄昼如焚。乘轩及负荷，累足朝市门。

挥汗散凌雨，腾埃播长云。隋珠弹黄雀，贵贱谁复论。

安知北窗下，乃有羲皇人。高卧挹清风，翛然远世纷。

绿琴寂繁奏，白醅漉纶巾。井水患甘旨，膏兰困明芬。

何用结庐地，喧填走车轮。
秋夜感怀同钟西耘孝廉
张岳龄（清代）

凉飙入庭树，瑟瑟动秋心。华发随年改，孤镫与夜深。

露香清晚菊，烟暝促归禽。不尽双江水，凭君独赏音。
南雄解舟
杨万里（宋代）

一昨春江上水船，即非上水是登天。
如今下濑江无水，始信登天却易然。
齐天乐·藕花洲上芙蓉楫
卫元卿（宋代）

藕花洲上芙蓉楫，羞郎故移深处。弄影萍开，搴香袖罥，鸂鶒处处飞去。垂鞭笑顾。问住否横塘，试窥帘户。妙舞妍歌，甚时相见定相许。归来憔悴锦帐，久尘金犊幰，连娟黛眉颦妩。扇底红铅，愁痕暗渍，消得腰支如杵。鸾弦解语。镇明月西南，拌人凄楚。闷拾杨花，等闲春又负。
武陵春（正月七日，武都雪霁立春）
毛滂（宋代）

春在前村梅雪里，一夜到千门。玉佩琼琚下冷云。银界见东君。

玉花髻暖双飞燕，金字巧宜春。寂寞溪桥柳弄晴。老也探花人。
正月十六日奉皇帝即位于新京郊天礼成改元康德 其一
郑孝胥（清代）

三王家天下，传子以相继。秦政称一统，二世至万世。

生民立之君，道在仁与义。仁义自无争，岂为一家计。

苟以力假仁，上下必征利。举世治此学，自谓巧且智。

日居争敚中，孰能救其弊。
吴门别李时养二绝 其二
王世贞（明代）

怪汝深杯百不辞，夜央相对各凄其。朱门酒肉应无限，谁解将情向别离。
读史
赵文（宋代）

夹寨功名节节奇，门高事起更堪悲。
身亡家破英雄笑，恰似伶官戏罢时。
赠袁湛谢混诗
范泰（宋代）

亦有后出隽，离群颇骞翥。
太湖新亭看无量寺后山势甚佳
王缜（明代）

何人新构此，深隐翠微间。净洗风尘眼，端居饱看山。
书家信后
方楘如（清代）

解韬堕帙几温凉，俎豆深惭畏垒乡。投笔便如书已达，寄邮翻垒事多忘。

贫家苦趣多男子，乐府伤心病妇行。何事最牵魂梦在，劬劳母氏倩扶将。
周大祫歌二首 其二 登歌
庾信（南北朝）

神惟显思，不言而令。玉帛之礼，敢陈庄敬。奉如弗胜，荐如受命。

交于神明，悫于言行。
鸣山岩
林豫（宋代）

青山招隐桂丛高，五十年来姓字逃。春雨晴时星欲洗，晚雷殷处水生涛。

关门不锁空玄室，花径无媒自碧桃。安得飘飖尘外事，胡麻白日饭吾曹。
霜晓早行
孙嵩（宋代）

三两残星龙{左月右忽}云，人烟山色晓初分。
西风一夜吹黄叶，不计霜晨客子闻。
见艾有感
文天祥（宋代）

过眼惊初夏，回头忆晚春。
已怜花结子，又见艾为人。
故国丹心老，中原白发新。
灵悠那解化，清梦楚江滨。
五十自寿集唐五十首 其二十八
瞿士雅（清代）

春风澹荡景悠悠，次第看花直到秋。

秋爱冷吟春爱醉，只能欢笑不能愁。

浮生浮世只多事，知命知时肯躁求。鹏鴳喻中消日月，任他龟鹤与蜉蝣。
读史记荆卿传
黄榦（宋代）

说与男儿莫爱身，箪瓢陋巷不为贫。
古来亭士君知否，拚得头颅斫与人。
送阿史那将军安西迎旧使灵榇（一作送史将军）
王建（唐代）

汉家都护边头没，旧将麻衣万里迎。阴地背行山下火，

风天错到碛西城。单于送葬还垂泪，部曲招魂亦道名。

却入杜陵秋巷里，路人来去读铭旌。
和僧彰无文送兰花韵
柴元彪（宋代）

脱簪归隐白云深，不逐时芳事枉寻。
闲向草亭图太极，重盟莲枉续东林。
春风分到灵均种，臭味如同惠远心。
一卷离骚清彻骨，跫然空谷足徽音。
二月二十四日游登栖云岩、观音山诸胜
林占梅（清代）

依旧閒情物外心，除将静养辄登临。石羁涧水潺湲下，径入岩松婉转深。

无数白云眠永昼，几多黄鸟闹春阴。山亭小憩欣烹茗，又自携筇上远岑。
次韵傅推官宏月菊
刘摰（宋代）

应怜陶令爱东篱，分付黄花特地迟。百卉浪随秋色尽，孤芳自地岁寒期。

冷香直欲梅相斗，金蕊悬知雪更宜。空使诗人咏重九，天公造物本无时。
武陵春·断鼻芒鞋秋后扇
姬翼（元代）

断鼻芒鞋秋后扇，不是背时行。侧卧香炉没底铛。着甚更峥嵘。此物只宜闲处顿，相见各无情。莫怪凄然冷似冰。安稳过平生。
赠道士褚雪巘
释文珦（宋代）

褚君乐嘉遁，门径多青芜。心同水月皎，身与山云俱。

古壁悬篆籀，不爱烧药炉。南华注已毕，终然得玄珠。

高风度寥廓，逸韵淩江湖。策杖时过我，以我机事无。

中情了无取，斯为真隐徒。知已换凡骨，何时上清都。
游惠阳西湖四首 其二
薛侃（明代）

问舟湖水央，一棹闲波上。水藻间汀兰，浮光时荡漾。
杂兴
陆游（宋代）

硕果坠池响，鱼队散无迹。
空弦可落雁，此事盖自昔。
女弟章兰修
曹家达（清代）

天地一何隘，君生胡不辰。朝设两楹奠，夕与泥土亲。

茫茫大暮中，千载永弗晨。昔为掌中珠，今为泉下尘。

安能复归来，招具空备陈。送君出南郭，伫立徒伤神。
偶作风候写生二十四册各题以诗 其二十四 楝花
弘历（清代）

堂堂九十去堪怜，紫楝花开首夏天。廿四番风成底事，枝头梅子大于钱。
天童寺
王应麟（宋代）

十里青松接翠微，梵王宫殿白云飞。
钟声出岫客初到，月色满庭僧未归。
偶有閒情依净土，竟无尘虑渎天机。
明朝尚有登高兴，千仞冈头一振衣。
句
张埴客（宋代）

无双诗客到江干，愿借明珠一颗观。
己巳岁除夜有感
宋庠（宋代）

明晦互推斥，中都芳岁阑。星回迫旧次，籥暖送馀寒。

来辰茧有绪，去境环无端。天运故相易，人心那独安。

怀此不能寐，揽衣强盘桓。疏恐缓馀带，危惕整尘冠。

耿耿烛焰直，凄凄霜气酸。城头陨高木，庭下败丛兰。

抚臆累新欷，掩觞沈故欢。况乃蹈世网，虚名争控抟。

挟册滥书府，振缨玷王官。东序罗圭瑞，西雍集鹓鸾。

昏瞳眩宝肆，短翼厕仙翰。纵尔值藏疾，何容久素餐。

泛泛骚客凫，坎坎诗人檀。宁无要路津，所畏在蹒跚。

枳棘附骥尾，纬萧戏龙蟠。寄语拙艰者，无俟学邯郸。
虞美人·无聊
陈维崧（清代）

无聊笑捻花枝说，处处鹃啼血。好花须映好楼台，休傍秦关蜀栈战场开。
倚楼极目深愁绪，更对东风语。好风休簸战旗红，早送鲥鱼如雪过江东。
瑞竹
刘敞（宋代）

耸节偶相并，雪霜终不迷。应将古人比，孤竹有夷齐。
水调歌头 其八 癸卯中秋作
刘克庄（宋代）

老年有奇事，天放两中秋。使君飞榭千尺，缥缈见麟洲。

景物东徐城上，岁月北征诗里，圆缺几时休。俯仰慨今昔，惟酒可浇愁。

风露高，河汉澹，素光流。贾胡野老相庆，四海十分收。

竞看姮娥金镜，争信仙人玉斧，费了一番修。衰晚笔无力，谁伴赋黄楼。
石楼
朱南金（宋代）

蒙茸披尽自成蹊，两扇岩扉向日齐。
说与白云休锁钥，留将千古指人迷。
古松歌
庄南杰（唐代）

山上山下松，森沈翠盖烟。龟鳞犀甲锁支体，

泉声雨脚洗春风。犀碧麈尾扫冥濛，浅黄龙腹盘穹崇。

拏天攫地数千尺，恐作云雨归维嵩。维嵩成大厦，

莫遣邂逅逢樵者。
收家书
唐庚（宋代）

西州消息到南州，骨肉无他岁有秋。骥子解吟青玉案，木兰堪战黑山头。

即时旅思春冰坼，昨夜灯花黍穗抽。从此归田应坐享，故山已为理菟裘。
头风
周孚（宋代）

阳虚已宜病，冬疠复参同。老耳时吹雨，羸躯未可风。

昔针空自验，今檄竟谁工。制帽狐皮在，儿童勿笑翁。
阻风乡口一日，诘朝船进，雨作，再小泊雷江
杨万里（宋代）

山已多姿了，云仍太劣生。
浓横半岭白，淡扫数峰青。
照水影颠倒，迎曦时晦明。
吾泓不孤杀，天赐碧瑶屏。
夜听刘昭远弹琴
王之道（宋代）

河阴高转月光流，露脚斜飞夜气收。
焦尾冷含三尺水，悲风弹破一庭秋。
广陵别后多新操，子敬亡来绝旧游。
欲洗世间筝笛耳，为言千斛不须求。
小园
陈宓（宋代）

小园何事得佳名，环似莆溪一水清。
帖帖飞鸢迷上下，翩翩游艇探空明。
杯盘白处松生影，衣袂凉时竹有声。
更约乘轩卫君子，安舆往来要将迎。
洞仙歌 戊辰岁，王无兢生朝
蔡松年（宋代）

六峰翠气，不减天台秀。满腹岚光杂山溜。扫雄文，驱巨笔，多艺多才，稽古力，方见青云步骤。奉常新礼乐，玉署金銮，绿发青春印如斗。正悬流勇退，收取闲身，归去好、林壑颐神养寿。待它日、相寻寿樽开，看野服黄冠，水前山后。
送赵可大如浙西
王十朋（宋代）

幕府游从盛一时，之人襟宇更瑰奇。西风莫作鲈莼恋，越国江山日要诗。
追和张外史游仙诗五首 其五
余善（明代）

春宴瑶池日景高，乌纱巾上插仙桃。长桑树烂金鸡死，一笑黄尘变海涛。
即事二首 其一
王安石（宋代）

云从钟山起，却入钟山去。借问山中人，云今在何处。
市人有弄虎者儿辈请观饲以豚蹄睹其攫噬戏作
韩元吉（宋代）

长年肉食定何功，乞汝豚足且慰穷。
猿臂将军应老矣，南山忽忆夜弯弓。
晨起
陆游（宋代）

初听高枝鹎鵊鸣，旋闻深井辘轳声。
堙笼小合犹疑雨，日射东窗顿作晴。
古洗注汤供浇濯，春畦摘菜助炰烹。
老人颓惰虽堪笑，终胜胸中怀不平。
杂咏五言五首
刘克庄（宋代）

乾鹊噪送喜，训狐鸣主灾。
龙随黄帝去，麟为素王来。
赠邻院深上人
祝允明（明代）

竹院名童子，茅斋坐已公。
亦如王舍内，却愧鲁家东。
共味井泉接，分阴树影中。
闲眠时唱和，律吕隔墙通。
山居诗
释延寿（宋代）

得理元来行自成，万般情断一心冥。
樵人不到缘山僻，游客难逢为岳灵。
食蘗苦心何日就，看花醉眼几时醒。
索然身外无馀物，云满前山水满瓶。
续感兴二十五首 其二十
方一夔（宋代）

老氏啬而生，并力攻一境。深入黑暗中，杳杳无光景。

佛氏定而死，百动不离静。了了谁在眼，莫掇水中影。

终然归空无，用处各驰骋。纷纷堕此中，未悟此二柄。

漂流馀千年，谁能折锋颖。邈哉我前修，忠信得要领。
和用明梅十三绝
胡寅（宋代）

半开何惜恣追游，最怕风飘万点愁。
倘是仙山有真籍，待凭方士更迟留。
四安道中所见
牟巘五（宋代）

每羡向平婚嫁了，恣游五岳可曾回。
也应未断尘缘在，依旧挑包科浙来。
梅江晚泛二首 其二
蔡蒙吉（宋代）

何处吹横笛，萧萧荻苇丛。徐看钓艇出，蓑笠一渔翁。
揭天谣九首 其八
周玄（明代）

白天戛云漏龙歇，九道愁泉土花咽。衰蛩粉壁牵暗光，残霞堕溪藤葛凉。

苦烟恨骨埋蒿里，哭声水寒凝不起。青屏玉女断香魂，露黛如啼怨秋鬼。
过虞姬墓
姚范（清代）

帐下歌残萎玉枝，红颜何计恋乌骓。君王事去惟怜妾，竖子名成欲向谁。

夜雨江空神女梦，春兰香歇杜鹃悲。凄凉一种芳魂草，犹傍婵娟学舞时。
出居十六咏·小山
方岳（宋代）

拳石以为山，勺水以为池。
我观於世间，何者非儿嬉。
久不得武陵周仙樵秀才消息
向光谦（清代）

虎穴经时堕，鱼书亦未还。闻从洞庭去，直下秣陵关。

生死今谁卜，妻孥涕共潸。招魂余旧雨，日日唱刀环。
游齐觉寺二首
曾丰（宋代）

筑寺依横峤，开门对远汀。
闻之心已渴，见者眼皆醒。
水泻鸭头绿，山排螺髻青。
他无避地处，得此可忘形。
偈八首
释明辩（宋代）

十五日已前不得去，少林双履无藏处。
十五日已后不得住，桂子天香和雨露。
送梁漕帅夔二首
李壁（宋代）

先声凛凛慑乌蛮，舟引旌旗略万山。
白帝城头风日好，永安门外水云閒。
功名可致身为重，富贵相寻发未班。
千古江濆卧龙在，请公携酒数开颜。
严州名宦九首 其四 田锡
林光（明代）

宋有遗直田表圣，立朝侃侃司谏诤。官由补阙知睦州，兴国八年州甫定。

斯时礼教犹未兴，公来振鼓斯文柄。诗书俎豆觉斯文，学庙巍巍美兼并。

圣经贤传请成均，特旨依然来帝命。风化从来在所先，案牍何劳乱心镜。
秋夜 其一
庄湘泽（清代）

独立空阶净，秋光和月微。莲房惊鹭梦，竹径乱萤辉。

俯仰百端集，思量万事非。夜深浑不寐，冷露欲沾衣。
简杜子昕节邠
方岳（宋代）

买屋湖边住，湖光入酒卮。
向来多说剑，老去只耽诗。
时序宽衣带，年华上鬓丝。
肯收湖海气，了事觉儿痴。
皇帝上平上皇帝寿乐曲·群臣酒三行竝用正安
崔敦诗（宋代）

缥缈殿中央，红云捧紫皇。
香风飘彩仗，仙露滴霞觞。
乐度仪凰曲，恩流振鹭行。
万年天下养，宝祚享灵长。
虏中纪事
苏颂（宋代）

夷俗华风事事违，矫情随物动非宜。
腥膻肴膳尝皆遍，繁促声音听自悲。
沙昧目看朱似碧，火熏衣染素成缁。
退之南食犹成咏，若到穷荒更费辞。
红梅松
费锡章（清代）

世间异物难理揣，松不在山转在海。轮囷蟠屈势夭斜，龙宫夜夜腾光彩。

想当日月浴波涛，万汇沈浸醲如膏。冯夷手种天吴植，染将青鬣成红毛。

奇材不肯自埋没，风来突与潮争高。潮退渔人恣竞折，七尺珊瑚硬拗捩。

夷官持赠种瓮盆，淋漓犹滴蛟螭血。初时腥气扑人衣，日久亭亭渐修洁。

携归中土耀殊产，芸窗日夕芝兰焚。虽无南粤千金橐，且载东溟一片云。
和陶诗 己酉岁九月九日
李贤（原德）（明代）

每岁值重九，会此林泉交。但坚松柏操，宁论蒲柳凋。

何必惑仙术，携家去登高。长吟时染翰，短翮难冲霄。

爱此晚节花，不知身世劳。有琴久无弦，何论琴尾焦。

众客互酬劝，既醉乐陶陶。且尽今日欢，谁复知明朝。
新柳
达瑛（清代）

东风青旆亭中酒，小雨红阑桥外人。无限销魂看不得，鹅儿黄样可怜春。
郴江百咏并序·竹轩
阮阅（宋代）

轩户萧条对北垣，谁来此地种檀栾。
无人会得青青意，雨洗风吹叶叶寒。
赠郎德父
释绍嵩（宋代）

衣弊履穿不讳穷，篱门和竹夹西东。
闲栖已合称高士，发兴真西继庾公。
人世鹤归双鬓上，丹霄路在五言中。
却须袖取经纶手，深入芦花作钓翁。
山居杂兴 其一
孟洋（明代）

地僻人烟少，山空秋气宽。檐回千树响，门对数峰寒。

隔竹闻鸡犬，临溪采蕙兰。凉风天际起，哀雁出云端。
春风
林绍唐（清代）

春风吹花开，春风吹花落。开落一春风，春风何厚薄。

不受春风恩，不怨春风恶。
宋江三十六赞
龚开（宋代）

长髯郁然，美哉丰姿。
忍使尺宅，而见愁眉。
陈子言不告而去追呼莫及作诗简之 其二
吴保初（清代）

春阴酿雨初放晴，疏柳残烟青一抹。诗人径去呼不应，满径牛羊山响答。
鹧鸪天
陈克（宋代）

风露绢绢玉井莲，霓旌绛节会中元。鬓头未学功名晚，金紫由中称长年。

青作穗，酒如泉。蓬莱方丈自飞仙。黄麻敕胜长生箓，早送夔龙到日边。
赋得生刍一束
郑孺华（唐代）

孙弘期射策，长倩赠生刍。至洁心将比，忘忧道不孤。

芝兰方入室，萧艾莫同途。馥馥香犹在，青青色更殊。

芳宁九春歇，薰岂十年无。葑菲如堪采，山苗自可逾。
山禽
邹浩（宋代）

一鸟飞从何处来，归去归去声声催。炉烟正自山阁起，天意俄从云路开。

三年至日阻为寿，万里膝下今当回。迎祥拜贶不胜喜，满引贺酒千百杯。
次韵谢范黄中运管二绝
刘宰（宋代）

一区闻道宅新成，潇洒真堪寄此生。
胸次清冰元自莹，不妨更向生壶盛。
客从远方来六首 其四
黄淮（明代）

客从远方来，遗我欧冶剑。光芒照胆寒，妖魅肃以敛。

忆昔初铸时，比之雄与雌。如何中路间，雌雄各分飞。

矫首望天末，云树何离离。
题高九万菊磵
刘克庄（宋代）

胡公饮菊潭，八十冠貂蝉。
高叟饮菊磵，六十雪满颠。
胡公死无饮，高叟生无权。
权随粪土尽，饮与穹壤传。
刘生劝高叟，世事不两全。
饥且拾落英，渴且{左奭右斗}寒泉。
快吟三千篇，多活五百年。
过天威径
高骈（唐代）

豺狼坑尽却朝天，战马休嘶瘴岭烟。
归路嶮巇今坦荡，一条千里直如弦。
任氏行
白居易（唐代）

燕脂漠漠桃花浅，青黛微微柳叶新。
初发雷阳有感二首 其二
李纲（宋代）

馀生幸尔脱垂涎，鸡肋安能拒老拳。万里得归辞瘴海，三年奔命厌征轩。

采薇散发嵇中散，开灶烧丹葛稚川。此去山林如脱兔，这回且结好因缘。
相和歌辞。铜雀台
贾至（唐代）

日暮铜雀静，西陵鸟雀归。抚弦心断绝，听管泪霏霏。

灵几临朝奠，空床卷夜衣。苍苍川上月，应照妾魂飞。
陜西秋禾被旱歉收诗以言志 其三
弘历（清代）

转漕龙门迹久淹，亢旸偏尔重三秦。多方备谷教河内，资济流通赖好邻。
文周翰邀至王才元园饮
张耒（宋代）

朝衫冲晓尘，归帽障夕阳。日月马上过，诗书箧中藏。

心疑长安人，一一如我忙。城西有佳友，延我步闲坊。

入门见主人，谢客无簪裳。蒲团乌皮几，密室留妙香。

门前佳木阴，堂后罗众芳。饭客炊雕胡，旨酒来上方。

盈盈双鬟女，身小未及床。执板歌一声，宾主无留觞。

嗽井消午醉，扫花坐晚凉。主翁尘外人，三十辞明光。

闭门自灌园，种花见老苍。有才不试事，归卧野僧房。

知君非徒然，顾我不能量。始知同一国，喧静自相忘。

众绿结夏帷，老红驻春妆。何惜君马蹄，坐令风雨狂。
与谢三学士唱和八首·和游午桥庄
欧阳修（宋代）

晓坛初毕祀，弭盖共寻幽。
鸟哢林中出，泉声冰下流。
攀条惊雪尽，翻袂爱风柔。
好驻城南马，春桑遍陌头。
杂诗六首 其二
刘豫（宋代）

风荷柄柄弄清香，轻薄沙禽落又翔。红日转西渔艇散，一川山影暮天凉。
自维扬回仪真
沈大椿（宋代）

一官安敢问青膻，形影相看祗自怜。
黄鹄已登清汉去，白鸥空占浅沙眠。
杏花开遍芜城雨，柳色浑铺瓜渚烟。
老眼生疏堪自笑，浪惊风物向淮天。
雪谷晓装图
庞铸（金朝）

溪流咽咽山昏昏，前山后山同一云。天公谈笑玉雪喷，散为花蕊白纷纷。

诗翁瘦马之何许，忍冻吟诗太清古。老奴寒缩私自语，作奴莫比诗奴苦。

木僵石老鸟不飞，山路益深诗益奇。老奴忍笑怜翁痴，不知嗜好乃尔为。

杨侯胸中富丘壑，醉里笔端驱雪落。因何不把此诗翁，画向草堂深处着。
题慈溪张氏坐化颂
楼钥（宋代）

苦是自苦，有谁缚汝。
碍是自碍，非身为害。
既知一物本来无，何待行时方自在。
题双峰资深堂 其三
王十朋（宋代）

雁山门户此中入，南北两峰相对尖。我与林泉有盟约，问师觅取一峰潜。
颂古九十八首
释印肃（宋代）

关南老婆横木剑，不露锋芒大灵验。
掷下威光绝见闻，丰城独卓无余欠。
永新道中
利登（宋代）

冉冉螺川路，兹行本不期。
地平风到疾，山僻雪消迟。
渐远乡人少，初行岐路疑。
断云无意绪，直欲上梅枝。
入秋以来先后得崔念堂汤菊人来书赋诗答之
梅成栋（清代）

黄叶敲门霜绕庐，西风吹到故人书。一年离绪秋尤苦，四海知交老渐疏。

贫对青山空入画，别添华发又盈梳。不缘良友相垂念，谁向榆关问索居。
诗二首
郭震（唐代）

江楼四面立屏风，到此诗家合用功。
沽酒店藏花影内，打渔村在浪声中。
九日游峄山入洞过石梁登自山最高顶
王元枢（清代）

峄峰累嵯峨，秋磴纡回互。履节展高兴，呼侣逐幽步。

鱼贯下曲窦，猱攀凌窄路。沈入沓书冥，渐出豁天曙。

巨石忽硉矹，夹溪相牴牾。飞梁悬千仞，微命争一度。

过险悔轻蹈，定性却重怖。默默立巉岩，遥遥肆指顾。

感秦失乐石，怆纪余荒墓。兴废由化迁，年寿谁云固。

安得偕云车，长与列风御。何必采茱萸，褰裳湿寒露。
诗品二十四则·含蓄
司空图（唐代）

不著一字，尽得风流。
语不涉难，已不堪忧。
是有真宰，与之沉浮。
如渌满酒，花时返秋。
悠悠空尘，忽忽海沤。
浅深聚散，万取一收。
壁老求笑庵诗
陆游（宋代）

台省诸公六出奇，江湖狂客一生痴。
无人为问净光老，抚掌掀髯端为谁？
题米元晖云山万里图为倪郎中赋
刘崧（元代）

远山如眉，近山如茨。洲渚盘互，林木纷披。云浓浓以凝宇，烟林林而凌陂。

望佳人兮极浦，伤暮春其多离。意怫郁以终夕，心低回而独悲。

瞻彼长江兮浩浩其驰，我无舟楫兮将安所施。
闻魏州破贼
姚合（唐代）

生灵苏息到元和，上将功成自执戈。烟雾扫开尊北岳，

蛟龙斩执净南河。旗回海眼军容壮，兵合天心杀气多。

从此四方无一事，朝朝雨露是恩波。
苦热怀玉泉寺寄仁上人
齐己（唐代）

火云如烧接苍梧，原野烟连大泽枯。

谩费葛衫葵扇力，争禁泉石润肌肤。
师自作真赞 其四
释守卓（宋代）

南海之滨，兔生两角。幕阜之顶，硗硗确确。从十年游，脚跟皴剥。

讨甚机锋，七错八错。
和杨直讲寒食感怀
苏颂（宋代）

永日轻风起暝阴，伤春情绪苦难禁。
流连节物游人意，怅惜时光志士心。
桃李新芳添远思，龙蛇遗事感悲吟。
知君退直饶欢趣，每向尊前赏奏音。
东阿王纪梦行
刘克庄（宋代）

月青露紫翠衾白，相思一夜贯地脉。
帝遣纖阿控绿鸾，崑崙低小海如席。
曲房小幄双杏坡，玉凫吐麝熏锦窠。
软香蕙雨裙衩湿，紫云三尺生红靴。
金蟾吞漏不入咽，柔情一点蔷薇血。
海山重结千年期，碧桃小核生孙枝，
陈王此恨屏山知。
题开元寺阁
薛能（唐代）

一阁见一郡，乱流仍乱山。未能终日住，尤爱暂时闲。

唱棹吴门去，啼林杜宇还。高僧不可羡，西景掩禅关。
丁未岁归王官谷
司空图（唐代）

家山牢落战尘西，匹马偷归路已迷。冢上卷旗人簇立，

花边移寨鸟惊啼。本来薄俗轻文字，却致中原动鼓鼙。

将取一壶闲日月，长歌深入武陵溪。
烈妇篇为广东候补从九品冯景釐继室方孺人作
丘逢甲（清代）

孤鸾血苦胶不坚，哀丝夜断凄冰弦。飞花满眼葬红泪，东风嫁杏愁笺天。

珠纬周天岁未满，银浦双星宝华散。誓骖赤虬朝玉清，手取千秋付彤琯。

湘筠茁节移越山，灵妃血泪流春斑。婿乡近种连理树，萎花病叶枝官闲。

食厉女媊呼不应，返生仙药愁难请。灵幡闪闪开道场，夜半瑶空幻鸾影。

女家家富千缥缃，琼缨瑶帨蒸古香。蕤编铸出此奇女，勃郁书气生贞光。

我弄南珠向瀛岛，遗芬亲听群真道。待扶娲石镌贞名，撑拄阴天天不老。
查家荡
曹庭栋（清代）

滩头卜筑谁家屋，渺沔澄波以姓传。莲叶尽消芦叶长，数声渔笛咽秋烟。
无言师还道院求诗
赵师秀（宋代）

师已无言矣，今吾何所云。
惟知佛照子，曾管雁山云。
天下闲为宝，人间热似焚。
筠州郡斋近，安坐过秋分。
山家
刘果（清代）

略彴横施磴道偏，棱棱石齿草芊芊。溪宽树影遥沈水，云起山峰上接天。

尘世莺花浑是梦，烟霞鸡犬尽疑仙。亦知大隐非容易，欲向此中小结廛。
静隐寺
杨杰（宋代）

五岭碧崔嵬，云深隔世埃。寺从梁氏建，僧自梵天来。

锡井三泉迸，松门十里开。如今渡江者，见说不浮杯。
怀诸葛珏
贯休（唐代）

诸葛子作者，诗曾我细看。出山因觅孟，踏雪去寻韩。

谬独哭不错，常流饮实难。知音知便了，归去旧江干。
元日
杨云翼（金朝）

香灺犹馀去岁烟，五更斗柄已回天。来从天外春何早，俵向人回老不偏。

莫问流光似流水，且从今日数今年。东风五十七年梦，梦觉还惊雪满颠。
故连昌宫
邵雍（宋代）

洛水来西南，昌水来西北。
二水合流处，宫墙有遗壁。
行人徒想像，往事皆陈迹。
空余女几山，正对三乡驿。
送炳记
释智愚（宋代）

心镜频磨发渐斑，照临今古未尝干。
已知所得离文字，此去禅棲必有山。
虞世基
徐钧（宋代）

沮人言盗纵君骄，蒙蔽终难止绎骚。
到底国亡身亦死，措心何异相秦高。
满庭芳·光芒
佚名（宋代）

光芒。长万丈，司空见惯，应谓寻常。……仍传□、儋崖父老，只候蔡元长。
梅二首 其二
孙觌（宋代）

纤纤萝蔓牵茅屋，细细苔花点石矼。梦断酒醒山月吐，一枝疏影卧东窗。
送赵佥判美任与辐二首
姚勉（宋代）

佐幕此三年，邦人尽说贤。
吏寒清夜月，民暖小春天。
祖帐旗交彩，归装石压船。
甘棠在何许，积粟市桥边。
蓝桥
陈秩五（清代）

十里桑麻百尺梧，山重水复一村孤。蓝桥自是神仙境，不在裴航事有无。
宿香绿寺
田登（明代）

索莫秋林烟雨中，枫岩盎盎水漴漴。衡阳雁杳寒云隔，惆怅半山霜叶红。
醉吟
许碏（唐代）

阆苑花前是醉乡，踏翻王母九霞觞。

群仙拍手嫌轻薄，谪向人间作酒狂。
晏婴叔向论晋季世
左丘明（先秦）

齐候使晏婴请继室于晋......

既成昏，晏子受礼，叔向从之宴，相与语。叔向曰：“齐其何如？”晏子曰：“此季世也，吾弗知。齐其为陈氏矣。公弃其民，而归于陈氏。齐旧四量：豆、区、釜、钟。四升为豆，各自其四，以登于釜，釜十则钟。陈氏三量皆登一焉，钟乃大矣。以家量贷，而以公量收之。山木如市，弗加于山；鱼盐蜃蛤，弗加于海。民三其力，二入于公，而衣食其一。公聚朽蠹，而三老冻馁。国之诸市，屦贱踊贵。民人痛疾，而或燠休之，其爱之如父母，而归之如流水。欲无获民，将焉辟之？箕伯、直柄、虞遂、伯戏，其相胡公大姬，已在齐矣！”

叔向曰：“然。虽吾公室，今亦季世也。戎马不驾，卿无军行；公乘无人，卒列无长。庶民疲敝，而公室滋侈。道殣相望，而女富溢尤。民闻公命，如逃寇雠。栾、郤、胥、原、狐、续、庆、伯，降在皂隶。政在家门，民无所依。君日不悛，以乐慆忧。公室之卑，其何日之有？谗鼎之铭曰：‘昧旦丕显，后世犹怠。’况日不悛，其能久乎？晏子曰：“子将若何？”叔向曰：“晋之公族尽矣。肸闻之，公室将卑，其宗族枝叶先落，则公室从之。肸之宗十一族，唯羊舌氏在而已。肸又无子，公室无度，幸而得死，岂其获祀。”
贤者之孝二百四十首·清河王庆
林同（宋代）

乞以臣骸骨，下从樊濯原。
生虽阙亲养，没拟报私恩。
紫霞楼夜饮
严羽（宋代）

西楼孤绝倚天青，我爱明河对户横。露满碧梧风屡起，烟消绿峤月初生。

仙人共酌丹霞酒，逸侣同吹白玉笙。不向此时穷笑傲，更从何处豁高情。
浮邱八景 其一 紫烟楼
谢元光（明代）

背廓危楼起，楼头生紫烟。夕阳频眺望，知有葛洪仙。
偈颂二百零五首
释正觉（宋代）

寿等南山，位崇北斗。
机运象先，体同道久。
明逾日月兮普及幽深，德合乾坤兮廓无前后。
八声甘州
叶梦得（宋代）

问浮家泛宅，自玄真、去后有谁来。漫烟波千顷，云峰倒影，空翠成堆。可是溪山无主，佳处且徘徊。暮雨卷晴野，落照天开。

老去余生江海，伴远公香火，犹有宗雷。便何妨元亮，携酒间相陪。寄清谈、芒鞋筇杖，更尽驱、风月入尊罍。江村路，我歌君和，莫棹船回。
胡寅谷内弟善饮赠以酒券以诗见报即和原韵
张仁黼（清代）

东京擅风节，俊及与顾厨。降而毕阮辈，烂醉卧酒垆。

文藻奚足毕，彩禽尾毕逋。尔我道义洽，促膝爱蘧庐。

高谭揖管葛，论文薄三苏。精研治民术，平衡披王符。

嬉今而骂古，腐儒有何辜。华颠嫚如昨，霜雪洒头颅。

君方谢秉铎，我久滞瀛壶。君文涵万有，我智辨之无。

性只分狂狷，才亦判腴枯。君抚宓子琴，我啖乐正餔。

我歌君且舞，轩乎其鼚乎。楚些慨以慷，妃豨和噫恶。
定风波·破萼初惊一点红
叶梦得（宋代）

破萼初惊一点红。又看青子映帘栊。冰雪肌肤谁复见。清浅。尚余疏影照晴空。

惆怅年年桃李伴。肠断。只应芳信负东风。待得微黄春亦暮。烟雨。半和飞絮作濛濛。
江行
刘攽（宋代）

移舟次北渚，风水亦有说。隐几见群山，昂头看新月。

田舍烟微茫，江船火明灭。夕阳归鸟尽，入夜人语绝。

劳生间忧虞，各自有怡悦。趣取一时欢，谁能问蛮越。
南歌子（早春感怀）
王灼（宋代）

命啸无人啸，含娇何处娇。江南烟水太迢迢。璧月琼枝空想、夜烟朝。

目断肠随断，魂销骨更销。琐窗风雨不相饶。犹似西湖一枕、听寒潮。
将至应山
王孙蔚（清代）

前山将入楚，秣马识曾游。风土渔樵旧，江村父老留。

苔沈宋玉宅，日照鄂王楼。眼底飞鸿在，还须郑侠谋。
醉后
白居易（唐代）

酒后高歌且放狂，门前闲事莫思量。

犹嫌小户长先醒，不得多时住醉乡。
度庾岭谒张文献公祠三首 其一
卢龙云（明代）

之子挺南服，作相始乡邦。称诗大历前，于今号盛唐。

诗名与相业，千载并流芳。眷焉慕先达，风度安可常。
寄惠椿亭侍郎 其六
福康安（清代）

华发扶鸠盼早归，寸心藉可报春晖。承欢岁月皆君赐，五色宫袍绚舞衣。
感事十诗上李侍郎
陈造（宋代）

幽人一床书，不肯睨侯伯。
领会有真乐，未厌四立壁。
平日太玄经，看人五鹿客。
今代元紫芝，独未觇颜色。
向来萦清梦，倏喜得亲炙。
一洗衰俗耻，满腹志原毕。
次韵李子永见访二首 其一
范成大（宋代）

混俗休超俗，居家似出家。有为皆影事，无念即生涯。

莫觅安心法，翻成捏目花。作糜须谷粟，千劫漫炊砂。
鹧鸪天 寄九妹
钟蕴（清代）

一春愁颦两蛾眉。花自芳妍人自悲。蛱蝶穿花浑似梦，少年风味杳难追。

频折柳，试春衣。乱红深处鸟争啼。生憎呢喃双燕子，飞来飞去共差池。
送孙隐之都官通判秀州
梅尧臣（宋代）

柳条枯落尽，不折意徘徊。
泛汴趋残水，到吴看早梅。
无耽听鹤唳，有信寄鸿来。
闻说闾亭改，灵光化劫灰。
汴河曲
李益（唐代）

汴水东流无限春，隋家宫阙已成尘。
行人莫上长堤望，风起杨花愁杀人。
追慕二首
张煌言（明代）

国难驱人出，家倾待子归；可能磨墨盾，其奈冷斑衣！

金革三年泪，冰霜寸草晖。发肤虽不毁，犹恨故园非。
海天春晓图歌为桂翁作
严嵩（明代）

赪霞紫气摇青葱，曦轮涌出扶桑东。鼋鼍腾掀巨鳌踊，光彩下烛冯夷宫。

洪波浩荡浮元气，浴日涵空漭无际。碣石晴吹万里风，方壶晓落中天翠。

是时青阳宣德泽，千岩众壑皆春色。夭桃露屿缝欲迷，芳草烟汀绿堪折。

悬泉挂壁古松青，香雾环洲桂树荣。岛帆溆舶云中见，汉柱秦桥天际横。

别有仙台杳霭间，丹崖翠谷渺难攀。贝阙岧峣凌五岳，银宫晃耀出三山。

紫芝瑶草纷开谢，鹤驭虹旌自往还。中有仙人毛骨轻，还丹玉液鍊初成。

朝骑白鹿过玄圃，夕咽金精住赤城。我本丹丘生，肮脏山泽形。

混迹縻尘网，束书游玉京。蜃市观溟违夙愿，麟洲采药负初盟。

谁将缣素写雄观，令我一见心眼乱。髣髴乘涛泛太瀛，便欲凌风生羽翰。

主人幽思在云烟，黄扉退食心悠然。鸿钧巳属调元手，花甲初逢献寿年。

年年献寿奉琼筵，大隐金门是列仙。日采芙蓉朝帝阙，还看渤澥变桑田。
送郑舜举赴阙
陈棣（宋代）

备员无补见丝毫，幸喜为官似马曹。
每许芜音持布鼓，更容劣技试铅刀。
兼收屡赐百金诺，借重终期一字褒。
廊庙他时应有待，誓将么麽寄钧陶。
赠至寂禅师
朱庆馀（唐代）

处世唯披衲，禅门几岁寒。法空无所染，性悟不多看。

竟日门长掩，相逢草自残。有时寻道侣，飞锡度峰峦。
西江月·送别
苏轼（宋代）

昨夜扁舟京口，今朝马首长安。旧官何物与新官。只有湖山公案。
此景百年几变，个中下语千难。使君才气卷波澜。与把新诗判断。
借丹岩韵贻青溪
卫宗武（宋代）

良朋有约著书催，未到愁云拟不开。
丹穴孤云宜间见，青溪只鹤喜重来。
有谁剖玉明荆璞，愧我无金筑隗台。
郑校子衿佻达久，拟延尼父铸颜回。
刘磐幕
许元信（宋代）

山悬翠幙几千丈，我疑山顶即天上。
扪萝蹑蹬到山巅，犹如平地上青天。
始知天高应无极，幕阜苍苍一卷石。
洞庭八百古所传，对此遥看一镜圆。
当此再上三千丈，那知天下有山川。
上高侍御
喻凫（唐代）

旧隐白云峰，生涯落叶同。关河一栖旅，杨柳十东风。

迹处龙钟内，声居汩没中。酬恩若有地，宁止杀微躬。
寨上过重九
叶子奇（明代）

客子光阴似水流，西风吹老菊花秋。
今年不用登高去，人在青山最上头。
六国论
苏辙（宋代）

尝读六国《世家》，窃怪天下之诸侯，以五倍之地，十倍之众，发愤西向，以攻山西千里之秦，而不免于死亡。常为之深思远虑，以为必有可以自安之计，盖未尝不咎其当时之士虑患之疏，而见利之浅，且不知天下之势也。

夫秦之所以与诸侯争天下者，不在齐、楚、燕、赵也，而在韩、魏之郊；诸侯之所与秦争天下者，不在齐、楚、燕、赵也，而在韩、魏之野。秦之有韩、魏，譬如人之有腹心之疾也。韩、魏塞秦之冲，而弊山东之诸侯，故夫天下之所重者，莫如韩、魏也。昔者范雎用于秦而收韩，商鞅用于秦而收魏，昭王未得韩、魏之心，而出兵以攻齐之刚、寿，而范雎以为忧。然则秦之所忌者可以见矣。

秦之用兵于燕、赵，秦之危事也。越韩过魏，而攻人之国都，燕、赵拒之于前，而韩、魏乘之于后，此危道也。而秦之攻燕、赵，未尝有韩、魏之忧，则韩、魏之附秦故也。夫韩、魏诸侯之障，而使秦人得出入于其间，此岂知天下之势邪！委区区之韩、魏，以当强虎狼之秦，彼安得不折而入于秦哉？韩、魏折而入于秦，然后秦人得通其兵于东诸侯，而使天下偏受其祸。

夫韩、魏不能独当秦，而天下之诸侯，藉之以蔽其西，故莫如厚韩亲魏以摈秦。秦人不敢逾韩、魏以窥齐、楚、燕、赵之国，而齐、楚、燕、赵之国，因得以自完于其间矣。以四无事之国，佐当寇之韩、魏，使韩、魏无东顾之忧，而为天下出身以当秦兵；以二国委秦，而四国休息于内，以阴助其急，若此，可以应夫无穷，彼秦者将何为哉！不知出此，而乃贪疆埸尺寸之利，背盟败约，以自相屠灭，秦兵未出，而天下诸侯已自困矣。至于秦人得伺其隙以取其国，可不悲哉！
白云亭
郑道（宋代）

天风吹我上齐云，小涧清从石乳分。濯罢尘缨吾欲忘，白云满地未斜曛。
原武按堤 其五
郭祥正（宋代）

白驹驰隙鬓毛斑，簿领纷纷世愈难。安得一军提将印，横行西域斩楼兰。
题孔明白帝二祠
李曾伯（宋代）

安刘事固异危刘，相去英雄二百秋。
火德方中徒僭帝，星营何陨遽亡侯。
草庐龙去存吴恨，陛戟蛙狂遗汉羞。
成败不同俱庙食，宁非霸业结偏州。
贻友人喻坦之
李频（唐代）

从容心自切，饮水胜衔杯。共在山中长，相随阙下来。

修身空有道，取事各无媒。不信升平代，终遗草泽才。
木兰花慢 元夕后小雨
刘敏中（元代）

淡春阴如雾，酿春雨、洒春城。便罗绮风柔，园林气暖，巷陌尘轻。鳌山顿成潇洒，恰上元过也罢烧灯。到处柳金梅雪，一时水绿山青。午窗梦断破微晴。蓦听卖花声。忆北苑寻芳，南园载酒，节近清明。韶华向人如旧，莫青春行乐负平生。说与东君知道，先迎舞燕歌莺。
送友人往太原
李频（唐代）

离亭聊把酒，此路彻边头。草白雁来尽，时清人去游。

汾河流晋地，塞雪满并州。别后相思夜，空看北斗愁。
庐山
戴复古（宋代）

山灵未许到天池，又作西林一宿期。
寺是晋时陶侃宅，记传隋代率更碑。
山椒云气易为雨，客子情怀多费诗。
暂借蒲团学禅寂，茶烟飞绕鬓边丝。
木兰花慢（丙辰寿叶制相）
陈允平（宋代）

江南春信早，问谁是、百花魁。过揽桂褰蓉，纫兰采菊，独许寒梅。阳和渐回涧底，向水西、先放一枝开。潇洒织琼瘦玉，化工月翦云裁。

诗催。付与雪襟怀。消得暗香来。算知心惟有，青松瘦竹，白石苍苔。年年上林胜赏，捻清芳、蘸入紫金杯。须信和羹未晚，岁寒聊自徘徊。
临洮泛舟，赵仙舟自北庭罢使还京
岑参（唐代）

白发轮台使，边功竟不成。云沙万里地，孤负一书生。

池上风回舫，桥西雨过城。醉眠乡梦罢，东望羡归程。
过齐篇
张方平（宋代）

有叟羁穷垂白头，潜神密理同天游。朝歌鼓刀既屠纣，渭滨垂天来钓周。

晚遭西伯与同载，首封东海荒营丘。洋洋大风仅千祀，当年固乃屠钓俦。

世变后有薛公文，馆中多坐倜傥人。鲁连节重轻丘山，冯驩气高微风云。

丈夫志义绝流俗，岂与层层雏鼠群。楚汉兴亡事已微，后世倾夺奚足讥。

龙韬豹略苦迂阔，使公复生将安归。
次韵史伯强
周孚（宋代）

金陵望京江，与子俱异乡。以胶投漆中，非子吾谁望。

平生山林愿，儿乳宁可断。招子独不来，同谁弋凫雁。

乖离念存没，一饭再三歇。往者十年梦，在者千里别。

寄声问平安，此去何时还。炽火暖浊酒，此盟安可寒。
江城子·秋香岩下著尊罍
刘一止（宋代）

秋香岩下著尊罍。小徘徊。莫停杯。来岁花时，相望两悠哉。看取杯眉萦度曲，真个泪，界香腮。船头击鼓片帆开。晓风吹。首应回。景物撩人，诗思不胜催。会有江山凄惋句，凭过雁，寄侬来。
与韩子苍六首 其五
释德洪（宋代）

收得讷庵末后句，罗敷种性觉风流。海坛马子似驴大，失晓山童不裹头。
潮水二首
张耒（宋代）

水满清淮自在流，落花吹尽浪悠悠。
总将春雨为春泪，未比思君一半愁。
凉州词三首
张籍（唐代）

边城暮雨雁飞低，芦笋初生渐欲齐。
无数铃声遥过碛，应驮白练到安西。

古镇城门白碛开，胡兵往往傍沙堆。
巡边使客行应早，欲问平安无使来。

凤林关里水东流，白草黄榆六十秋。
边将皆承主恩泽，无人解道取凉州。
挽都运徽猷陈君诗
虞俦（宋代）

煮海摅忠论，潢池讋武威。
分符留惠爱，持节借光辉。
阀阅伊谁似，功名与愿违。
未前宣室问，遽作九原归。
襄阳蹋铜蹄歌三首 其三
沈约（南北朝）

蹀鞚飞尘起，左右自生光。男儿得富贵，何必在归乡。
芒种 其三
韩淲（宋代）

三年不见种田农，蓦陇跳沟过屋东。齐唱歌声相劳苦，濛濛烟里一蓑风。
题井陉双谿李道士所居
岑参（唐代）

五粒松花酒，双谿道士家。唯求缩却地，乡路莫教赊。
读书罢小酌偶赋
陆游（宋代）

岁晚凄凉冰雪晨，颓垣破屋镜湖滨。
浮生亦念古有死，壮气要使胡无人。
黄卷展残三太息，绿尊酌罢一嚬伸。
躬耕不预差科事，犹向清时作幸民。
荆州作二首
张九龄（唐代）

先达志其大，求意不约文。士伸在知己，已况仕于君。

微诚夙所尚，细故不足云。时来忽易失，事往良难分。

顾念凡近姿，焉欲殊常勋。亦以行则是，岂必素有闻。

千虑且犹失，万绪何其纷。进士苟非党，免相安得群。

众口金可铄，孤心丝共棼。意忠仗朋信，语勇同败军。

古剑徒有气，幽兰只自薰。高秩向所忝，于义如浮云。

千载一遭遇，往贤所至难。问余奚为者，无阶忽上抟。

明圣不世出，翼亮非苟安。崇高自有配，孤陋何足干。

遇恩一时来，窃位三岁寒。谁谓诚不尽，知穷力亦殚。

虽至负乘寇，初无挟术钻。浩荡出江湖，翻覆如波澜。

心伤不材树，自念独飞翰。徇义在匹夫，报恩犹一餐。

况乃山海泽，效无毫发端。内讼已惭沮，积毁今摧残。

胡为复惕息，伤鸟畏虚弹。
自褫亭冒雪至余吾
祁顺（明代）

小寒今日初交节，同云一色浓阴结。谁剪银河不露痕，满天飞下琼瑶屑。

双旌疋马停且行，仆夫推挽肩舆轻。四围莹白无尘滓，似我灵台一点明。

平生踏雪行应惯，王事勤劳又何怨。蹇驴破帽自多情，金帐羊羔奚足羡。

逢人不说行路难，却念小民饥与寒。更有关头戍边卒，铁甲绕身寒透骨。
杨德彝立春日携诗远访次韵
李石（宋代）

鞭笞土牛子，鼓舞勾芒神。
初开一岁籥，已有五日陈。
胡为松桂一，强逐桃李新。
自言草玄客，颇爱郑子真。
虽云公卿贵，虚名竟成尘。
况我已三黜，素志无一伸。
遂去田舍畔，得与渔樵亲。
奉母缺禄食，菜饱不敢嗔。
夫君亦人子，等是我辈人。
青鞋裹白足，乌帽遮长身。
襟期访郑一，酒伴寻南隣。
吾文天未拯，古道日以堙。
登坛要先歃，更约明年春。
高士咏。伯夷叔齐
吴筠（唐代）

夷齐互崇让，弃国从所钦。聿来及宗周，乃复非其心。

世浊不可处，冰清首阳岑。采薇咏羲农，高义越古今。
书喜
陆游（宋代）

欹斜古屋枕江干，恩赐残骸许挂冠。
杵臼有声聊足食，羊牛识路自归阑。
不求客恕陶潜醉，肯受人怜范叔寒？儿辈渐还家暖热，预知灯火话团栾。
竹溪评余近诗发药甚多次韵
刘克庄（宋代）

趁潮生处先抛网，卧月明中不脱簑。
晚学铜人缄不语，早知铁汉钝难磨。
嗫嚅吾欲多长庆，钩画君真逼永和。
自剔灯花看吟草，夜阑不觉晓牌过。
夭老
白居易（唐代）

早世身如风里烛，暮年发似镜中丝。

谁人断得人间事，少夭堪伤老又悲。
满江红•乙巳述哀十二首 其二 人日
董以宁（清代）

七叶蓂开，正綵胜、迎欢时节。都只愿、年年无恙，胜如畴昔。

却忆称觞常不御，高堂翻怕逢人日。道待亡、难当世间人，添忧恤。

倏忽里，音容寂。人一去，谁依膝。便占晴占雨，任他凶吉。

捧得宜春煎饼在，行行欲奉高堂食。猛思量、顾我已无人，呼天泣。
杂咏一百首 其六十五 李醯
刘克庄（宋代）

自昔名高世，皆由艺入神。未应除扁鹊，世上便无人。
淮安过游汝弼兼柬石宗海屠元功主事
张弼（明代）

同志同年字亦同，朝朝聚首凤楼东。吴山涕泪三年别，淮海风波此日逢。

季子自嗟为客久，阮生何用哭途穷。尊前一笑皆青眼，又送天涯北去鸿。
书怀五首 其二
徐瑞（宋代）

朱云岂是丞相吏，子房偶作帝者师。去就谁能明此道，西风落木鬓成丝。
贺易使君父母偕寿三十六韵
胡应麟（明代）

玄圃昆崙外，蓬丘日月边。殊方传胜迹，人代几真仙。

藉甚文章客，栖迟少壮年。叔孙元学礼，扬子旧谈玄。

夜雪宫墙外，春风壁水前。杏园虚彩笔，棘院堕青钱。

匡阜晨携屐，浔阳晚扣舷。拂云穿茜峭，临水弄漪涟。

勇退闻先哲，雄蜚识后贤。挟书游建礼，视草向甘泉。

太液池头树，慈恩寺里筵。莺花辞汉阙，禾黍问吴田。

五裤讴歌起，双凫舄履旋。戴星离禹服，瞻日上尧天。

冕拂金茎露，香分玉座烟。龙鳞看咫尺，贝锦乍流传。

帝谓淮阳近，民称颍水便。之官同白傅，奉使属张骞。

拥节霜威静，褰帷雨泽绵。香炉吟际出，瀑布望中连。

触目亲闱阻，驰情綵服偏。西江移鼓吹，南浦系楼船。

灿烂绯桃实，荧煌赤锦笺。中庭罗窕窈，别墅进芳鲜。

片玉辉蓝井，双星耿婺躔。苍虬临几席，騄駬候辎軿。

跨凤来王母，骑麟下偓佺。白云空入梦，青琐待鸣鞭。

鼎鼐调元气，舟航涉大川。八荒偕忭跃，四海荷陶甄。

瑞霭时时发，祥光夜夜悬。万年觞咏地，长奏碧霞篇。
再游西山
韦应物（唐代）

南谯古山郡，信是高人居。自叹乏弘量，终朝亲簿书。

于时忽命驾，秋野正萧疏。积逋诚待责，寻山亦有馀。

测测石泉冷，暧暧烟谷虚。中有释门子，种果结茅庐。

出身厌名利，遇境即踌躇。守直虽多忤，视险方晏如。

况将尘埃外，襟抱从此舒。
清溪
徐集孙（宋代）

不比江湖汗漫流，山林冷澹气涵秋。
泠泠一派源头水，岸影中间见白鸥。
卢求榜谶
佚名（唐代）

裴头黄尾，三求六李。
过沈仲嘉园亭题赠
孙觌（宋代）

包山美人构亭子，岿然屹立深园里。窗近断岩见怪石，壁临绝涧闻流水。

亭中一架古人书，知是群经及诸史。桐叶滴露下阴砌，橘花随风飘静几。

美人素厌世俗语，有语利名须洗耳。衡门反关高枕眠，红日三竿犹未起。
次友人寒食书怀韵二首
张元干（宋代）

孤生投老急菟裘，万晨云山已倦游。
共喜石交逢异县，更陪彩笔赋春愁。
无心俯仰犹多事，与世浮沉已拙谋。
冷雨吹花作寒食，三杯软饱且眠休。
十二弟寄诗一编来用其山字韵作
晁说之（宋代）

季诗来灞岸，秀色蔼雕山。
独笑寒暄外，相逢翰墨间。
花飞能拥路，月入不开关。
巧解供新句，吾才愧晋悭。
用韦苏州寄全椒道士韵赠罗浮道士三首 其一
苏过（宋代）

是身如传舍，富贵同过客。齿发日夜衰，悲哉卵投石。

幽人卧林下，沆瀣餐竟夕。应笑兰亭游，回头已陈迹。
送韩玉汝司封奉使两浙闻诸公先分题用池塘生春草园柳变鸣禽字合为十章四句 其五
刘攽（宋代）

忽为严霜诛，惨戚动秋草。狐狸不足问，豺狼讵横道。
和河南郑尹新岁对雪
白居易（唐代）

白雪吟诗铃阁开，故情新兴两裴回。昔经勤苦照书卷，

今助欢娱飘酒杯。楚客难酬郢中曲，吴公兼占洛阳才。

铜街金谷春知否，又有诗人作尹来。
水龙吟（云麓新葺北墅园池）
吴文英（宋代）

好山都在西湖，斗城转北多流水。屋边五亩，桥通双沼，平烟蘸翠。旋叠云根，半开竹径，鸥来须避。四时长把酒，临花傍月，无一日、不春意。

独乐当时高致。醉吟篇、如今还继。举头见日，葵心倾□，□□归计。浮碧亭□，泛红波迥，桃源人世。待天香□□，开时又胜，翠阴青子。
秋夜同王说作梁器圃梁药亭作
陈子升（明代）

危叶脱枝孤鸟出，两三人镇在虚堂。霜天透彻中开卷，月地铺排处及床。

静极惯修陪鹤礼，吟成新得补心方。不行行便寻溪寺，寒磬声西白藕香。
胭脂井吊张丽华
陈作霖（清代）

春江花月南朝冷，床下军书报边警。狎客欢筵未及终，镜明照彻山河影。

台城古井苔花红，临春结绮楼皆空。君王妃子甘同梦，尘飞不到潜龙宫。

国亡难备牵羊礼，碧血凝膏谁为洗。美人至竟不负君，未共宣华人晋邸。
看花回 咏落花，用周清真韵
邹祗谟（清代）

寒香散雾初暖，轻尘灵洁。又见蜂忙莺懒，将恨绮愁罗，游丝千蜂。

绿窗人惜。小步和苔金缕滑。吹散处，丝障重重，一春如梦风流绝。

何事与、勾云倚月。随清赏、莫孤佳节。旧日徐娘姿态，只半面残妆，轻蝉如发。

赊晴买夜，一点春光休损折。五更风，三月雨，惯作伤心别。
昌甫寄徐崇甫书并崇甫宁渠诗渠兄弟和章因次
陈文蔚（宋代）

念作章泉去，川流日夜东。
一身长是客，双鬓已成翁。
霁想濂溪月，和思柳下风。
平安毅斋信，多谢为流通。
雨衣
许青麟（清代）

碧油制就腻罗纨，冒雨行来蔽体宽。兼采棕榈消暑湿，也偕袯襫禦春寒。

濛濛丝散分如织，点点珠跳泻即乾。最好天晴横翠桁，绿蓑影外一渔竿。
建炎丞相成国吕忠穆公退老堂 其二
侯彭老（宋代）

扶出离明一洗光，懔然忠义合穹苍。天教世祖中兴汉，人服汾穹再造唐。

道大耕莘同至乐，功成钓渭踵遗芳。身为天下安危寄，未许清闲事退藏。
傅安道杨仪之二漕劝农有诗次韵二首 其一
朱熹（宋代）

并峙双台峻，分驰四牡闲。共欣膏脉润，未要粉泥乾。

诗律何妨细，欢情岂遂阑。新畬行可问，载酒想同看。
杂咏一百首 其八十四 终童
刘克庄（宋代）

武帝有荒志，终童无远谋。长缨自系耳，莫系越王头。
杂咏 其九
华镇（宋代）

亲屈朱轓接晤言，不惭长吉赋华轩。羽毛果是冲天物，愿借扶摇上九门。
友有被谤而褫其官者诗以慰之
王廷陈（明代）

省已良非过，于人乃不孚。文身弃章甫，按剑对明珠。

去位宾朋散，还家儋石无。孔颜亦偃蹇，汝困勿嗟吁。
江路午行
释元肇（宋代）

谁家吠犬出低篱，桥在村西人未知。白鸟自来还自去，柳阴浓处立多时。
题洋菊四十四种 其五 万点红
弘历（清代）

嫣红缀粉英，细垂如线络。不似春园花，风吹惜摇落。
古意
宋祁（宋代）

青松独受命，停雪待阳春。
一遇樵人斧，同成朴樕薪。
宫词 其八十六
赵佶（宋代）

机杼年来入禁垣，素丝初织未成端。遍呼御府令均玩，方识农家力最难。
龙门偶作五首 其二
释清远（宋代）

叨叨林鸟啼，披衣中夜坐。拨火悟平生，穷神归破堕。

事皎人自迷，曲淡谁能和。念之永不忘，门开少来过。
偈二首 其二
释道英（宋代）

每把葫芦椀放攲，从教天下浪猜疑。秋风摆落园林后，始信寒松格不卑。
登祝融宿上封寺诗
刘子澄（宋代）

祝融尊与岱宗齐，仙境今容佛屋依。晓揖日轮知海窄，夜扪星轸觉天低。

风高殿悉杉为瓦，云冷僧常绵作衣。莫剪光天坛下草，时巡要秣六龙嘶。
和邓慎思未试即事杂书率用秋日同文馆为首句三首 其二
余干（宋代）

引类凭先进，搜材及寸长。隔帘愁昼暝，隐几怯秋凉。

化力人难测，机心我已忘。封侯良可待，谁有不龟方。
赤壁怀古
崔涂（唐代）

汉室河山鼎势分，勤王谁肯顾元勋。不知征伐由天子，

唯许英雄共使君。江上战馀陵是谷，渡头春在草连云。

分明胜败无寻处，空听渔歌到夕曛。
太清乐 其五
赵佶（宋代）

金阙明光后圣君，流津焕彩结丹云。

不因太上相传授，安得人间有玉文。
归洁庵
薛嵎（宋代）

行藏自有意，非命亦非时。
洗耳笑心褊，折腰惭悟迟。
荣枯花上见，寒暑鬓边知。
独立衡门下，悠悠千古思。
渚宫谢杨秀才自嵩山相访
齐己（唐代）

嵩峰有客远相寻，尘满麻衣袖苦吟。花尽草长方闭户，

道孤身苦正伤心。红堆落日云千仞，碧撼凉风竹一林。

惆怅雅声消歇去，喜君聊此暂披襟。
八美诗八章章八句美同馆八君子也分携眷恋聊宣别情云尔 其一 张侍御
黄佐（明代）

水南鸾凤姿，栖心向丹霄。兰台聊大隐，尘埃视金蜩。

诒我一束诗，灿灿英琼瑶。容辉在寤寐，鄙吝犹自销。
冥鸿阁即事四首
白玉蟾（宋代）

腊雪飞如真脑子，水仙开似小莲花。
睡云正美俄惊起，且唤诗僧与斗茶。
西斋不寐三首
方回（元代）

夜卧户不闭，夫岂无窥觎。
偷儿定知我，空室一物无。
向来穷太守，解官五载余。
小儿近挈累，故乡已宁居。
弃屋竣买□，竣事将届途。
囊中米几斗，案上数帙书。
弊衣及破褐，载之不盈车。
饥寒久安命，不寐何所谟。
欹枕背暗灯，自笑如鳏鱼。
早知事乃尔，曷不倾我壶。
出山示诸子并别社好里父九首 其四
何吾驺（明代）

将发屡忘寐，宁因行李违。图书聊数卷，缣素取充衣。

祖馔春苗长，离津候雁飞。诗书喧里社，吾意待芳徽。
端午帖子·太上皇帝阁
周必大（宋代）

抱朴传方定不虚，日中试觅小蟾蜍。
君王万岁从今数，看汝多年颔下书。
次早再入出用前韵
汪炎昶（宋代）

苔深行爱软，藤曲挽惊长。
松健根挐石，花繁树向阳。
屡香沾药气，衣腻染岚光。
病骨凛清意，无风亦自凉。
送张待制知越州
梅尧臣（宋代）

沧海东边会稽郡，朱轮远下相臣家。
已同云汉星辰转，不与监湖风月赊。
越箭抽萌供美茹，秦山堆翠照高牙，
买臣严助前时贵，破盗论功未足夸。
暮春奉女兄弟集宴堂
张耒（宋代）

晨晖丽花柳，流水滟池塘。
暮春渐暄燠，华构肃朝凉。
使君簿领暇，亦复陈壶觞。
班坐岂异人，骨肉皆欢康。
遥山出远翠，远水明斜阳。
欢言不期醉，淡泊味何长。
杂感十首以野旷沙岸净天高秋月明为韵 其六
陆游（宋代）

天人本一理，祸福常昭然。人众何足恃，妄谓能胜天。

适燕当北辕，调瑟当解弦。五行未可忽，洪范禹所传。
送元厚之待制出守福唐
王珪（宋代）

南拥旌旗照海傍，甘泉新第从臣章。
三休华阁窥天象，几日朝衣带御香。
溪水以流随画楫，荔枝初绿映雕觞。
颁春莫向常思岭，归梦先应到帝乡。
苏幕遮 劝休网罟
王处一（金朝）

我生来，元怕死。固蒂深根，方证长生位。一切含灵无稍异。普愿长全，此是天公意。运慈悲，呈雅瑞。赫赫云霞，万道祥光起。三界高真兴法喜。?护人人，各各无灾＊。
病后夏初杂书近况十首
方回（元代）

骎骎七十保余龄，鱼眼无眠夜夜醒。
魂梦不迷神女雨，形容欲夜老人星。
参同契注房中术，归去来辞座右铭。
却笑空王太肤浅，张皇浪说八师经。
短歌行
袁凯（明代）

昨日旧谷没，今日新谷升。
壮年不肯住，衰年日凭凌。
日月行于不，江河行于海。
海水不复回，日月肯相待？日月不相待，自古皆死亡。
死亡不能免，安有却老方。
仙人郑伯侨，于今在何方？尔骨苟未朽，蝼蚁生肝肠。
独有令名士，可以慰情伤。
宫词
王仲修（宋代）

殿阁新秋气象清，玉阶露冷半雕冥。
六宫最重中元节，院院烧香读道经。
卜算子·赏荷以莲叶劝酒作
葛立方（宋代）

明镜盖红蕖，轩户临烟渚。窣窣珠帘淡淡风，香里开尊俎。
莫把珠筒弯，恐带荷心苦。唤我溪边太乙舟，潋滟盛芳醑。
水调歌头
曹遇（清代）

造物巧能赋，新腊报花期。江梅清瘦、只是洁白逞芳姿。我欲超群绝类，故学仙家繁杏，农艳映横枝。朱粉腻香脸，酒晕著冰肌。

玉堂里，山驿畔，最希奇。谁将绛蜡笼玉，香雪染胭脂。好向歌台〔舞〕榭，斗取红妆娇面，偎依韵偏宜。羌管莫吹动，风月正相知。
遣兴
郑清之（宋代）

舟车覆却万变，人雷动静两忘。
虫臂听渠得失，羊肠何异康庄。
感归鸟
赵蕃（宋代）

鸟雀知既夕，相逢如择栖。
嗟余独何者，失侣自东西。
两仪殿赋柏梁体
李世民（唐代）

绝域降附天下平，——李世民

八表无事悦圣情。——淮安王

八披雾敛天地明，——长孙无忌

登封日观禅八亭，——房玄龄

太常具礼方告成。——萧瑀
金菊对芙蓉 舟中有示仍用前韵
陈维崧（清代）

泛泛清娱，迢迢樊素，相随单舸高秋。学水云一色，浮渲梳头。

包山此去千峰橘，高低缀、耀日霜毬。三更水面，吴娘橹响，一片清讴。

聊复映月乘流。休袖倚沧江，回望商邱。忍烟篷雨箬，故国清游。

簟纹双稳鵁鶄睡，君莫管、夜色幽幽。祇愁商妇，隔船低唱，玉树鹂留。
到象州寓行衙太守陈容德携酒见过二首 其一
孙觌（宋代）

万里南来亦偶然，一杯相属岂非天。直从尺五城南社，行尽潮阳路八千。

三夜故人应入梦，五浆客舍有谁先。使君遥簇花间马，欲伴愁人到酒边。
先寄郭子奇
薛师石（宋代）

世道祗如此，君心我得知。
先教栽菊在，预作去官期。
梦觉秋风起，行吟夜月迟。
怀人几十载，欣有后门时。
出城
郭祥正（宋代）

篮舆投晓出重城，桃李无言似有情。淡白轻红能几日，可怜吹洗过清明。
初夏杂兴
陆游（宋代）

自断残年莫问天，吾侪何处不随缘。
家贫却得身差健，夜短何妨昼熟眠。
未历名山采灵药，且从同社乐丰年。
卖丝粜麦偿逋负，犹有余钱买钓船。
石门山
权巽（宋代）

兹山甲天下，葱翠自开辟。石磴缘空青，新营眩金碧。
水调歌头
姬翼（元代）

兴废阅青史，荣辱梦黄粱。空华电影踪迹，谩弄恰如狂。

分外为蛇添足，不省狙公赋芋，忧喜两相忘。回首旧乡国，风物尽荒凉。

百年身，弹指顷，鬓成霜。人间更莫理会，安稳处承当。

静夜月明风细，相对云朋霞友，谈笑兴何长。一碗洗心茗，一瓣劫前香。
鹭
杨公远（宋代）

飘然片雪下晴空，终日盘旋浅濑中。
行近鸥凫风致别，立依蒲蓼画图同。
数茎丝发心何虑，一世鱼餐体不丰。
历遍江湖真漫浪，前身应想是渔翁。
寄题范氏六桂堂
黄裳（宋代）

荣到蟾宫父子同，满堂天秀望仙峰。六枝已胜燕山桂，八子须攀颍水龙。

风信动人香远远，月华垂地影重重。馀芳更有成林日，行见君家万里封。
绝句 其一
许景衡（宋代）

五载客河关，尘沙满领间。扁舟下清阪，眼底是淮山。
赣县道中有怀晦庵用江东日暮云为韵作五诗寄之 其一
赵蕃（宋代）

我行向何许，贡江与章江。悠悠异所见，俗变服亦庞。

定迁本中州，来南已殊邦。况此接荒服，寸心那得降。
雷比部携酒同古比部夜过得何字
欧大任（明代）

寂寞无奇字，其如载酒何。秋辞三署直，夜向五陵过。

玉笛吹花早，银床坠叶多。他宵明月下，荒径忆鸣珂。
岁晏行
黎庶蕃（清代）

北风萧萧吹我衣，岁行暮矣归无期。强对空樽慰牢落，欲沽正苦囊无资。

谁人使我不得已，江湖风雪舟屡移。妻孥相看瘦到骨，破裘不暖仍啼饥。

平生怕别别更苦，晚岁忌穷穷益奇。明知天意渺难测，苦投世网长相羁。

诗书成淫况非福，但有嗜好皆支离。中年学道悔不早，避人乞食宁非痴。

镜中朱颜已殊昨，政恐白发来相欺。更阑掩卷三叹息，短檠何喜花葳蕤。
叠前韵三首 其一
葛胜仲（宋代）

菁村小隐卜巑岏，盟在前峰讵肯寒。却把青鞋踏城市，赤栏山色带惭看。
君仪惠玳瑁冠犀簪并分泉守茶六饼二首 其一
郭祥正（宋代）

玳瑁裁冠犀作簪，正宜萧散野人心。从今顶戴抛乌帽，一任秋霜两鬓侵。
征妇词十首
刘克庄（宋代）

野雉自双飞，离鸾半只栖。
君非秋胡子，妾是杞梁妻。
奉送日本国使空海上人橘秀才朝献后却还
郑壬（唐代）

承化来中国，朝天是外臣。异才谁作侣，孤屿自为邻。

雁塔归殊域，鲸波涉巨津。他年续僧史，更载一贤人。